Sæll Ögmundur , Ég hef fylgst af áhuga með skiptum skoðunum ykkar flokksformannsins á fjármögnun nýs fangelsis . Eftir því sem ég fæ best séð snýst ágreiningurinn ekki um hvort ríki eða einkaaðilar skuli reka fangelsi , heldur aðeins hvort ríkið greiðir fyrir það með eigin lántökum eða gerir langan leigusamning við byggingaraðila , væntanlega með ríkisábyrgð . Eini munurinn á þessu er að með einkaframkvæmd kemur fjárfestingin ekki fram í bókum ríkisins sem slík , þess í stað er kostnaðurinn falinn í bókhaldinu . Aðferðin er alþekkt og hefur stundum leitt fjárhagslegar hörmungar yfir þá sem henni beita eða þá sem fjárfesta í fyrirtækjum sem fela skuldbindingar sínar með þessum hætti . Nýjasta dæmið er fasteignaleikfimin sem stunduð var í Reykjanesbæ skömmu fyrir hrunið og hefur nú komið bæjarbúum í koll . Ef ríkið hefur ekki efni á að byggja fangelsi nú verður að sleppa því og leita annarra og ódýrari lausna til bráðabirgða . Bókhaldsleikfimi er engin lausn , það hélt ég að við hefðum öll lært fyrir þremur árum . Þorsteinn Siglaugsson